ኪዩባዊያን የሶዛሊዝም ስረዓተ ማህበርን ለማጠናከር አዲስ ህገመንግስት አፀደቁ
ኪዩባዊያን የሶዛሊዝም ስረዓተ ማህበርን ያጠናክራል የተባለ አዲስ ህገ መንግስት አፅድቀዋል።አዲሱ ህገመንግስት 87 በመቶ የሚሆኑትን ኩባዊያን ድጋፍ ያገኘ ሲሆን በፋይናንስ፣ በምርጫ ስረዓትና በወንጀለኛ መቅጫ ህጎች ላይም ማሻሻያዎችን አካቷል።ባሳለፍነው እሁድ ሀገሪቱ አዲስ በረቀቀዉ የሀገሪቱ ህገመንግስት ዙሪያ ህዝባዊ ምርጫ እንዳካሄደችና በዚህም 87 በመቶ የሚሆኑት የሀገሪቱ ዜጎች አዲሱ ህገመንግስት ይበጀናል ሲሉ ድምፃቸዉን ሰጥተዋል።አዲሱ ህገመንግስት ለአመታት በሀገሪቱ የዘለቀዉን የአንድ አዉራ ሶሻሊስታዊ ፓርቲ ስረዓትን የሚያስቀጥልና በማዕከላዊ መንግስቱ ጥብቅ መዳፎች ዉስጥ ያለዉን ምጣኔ ሀብትም በዛዉ እንዲቀጥል የሚፈቅድ ነዉ ተብሎለታል።አዲሱ ህገመንግስታዊ ማሻሻያ በፋይናንሱ ዘርፍ፣ በሀገሪቱ የምርጫ ስረዓትና በወንጀላኛ መቅጫ ህጎች ላይ አዳዲስ ለዉጦችን ከማድረጉ ባለፈ አዳዲስ የኃላፊነት ዘርፎችንም ስለማካተቱ ተነግሯል።ተፎካካሪ ፓርቲ በሌለባትና መንግስት የሚያወጣቸዉ ህጎችም ቢሆኑ ያለ አንዳች ቅሬታ ተቀባይነት በሚያገኙባት ሀገረ ኪዩባ የአሁኑ የህዝብ ድጋፍ ከዚህ ቀደሞቹ ጋር ሲነፃፀር ቁጥሩ ቅናሽ ስለማሳየቱ ተገልጿል።አሁን ማሻሻያ የተደረገለት ህገ መንግስት በፈረንጆቹ 1976 ሲጸድቅ እንኳን 97.7 ያክሉ የሀገሪቱ ህዝብ ድጋፉን ችሮት እንደነበር ይነገራል።የሀገሪቱ ፕሬዝዳንቶችም ቢሆኑ በምርጫ ጊዜያት የሚያገኙት ድምፅ አብዛኛዉን ጊዜ ከ90 በመቶ በላይ እንደሆነም መረጃዎች ያመላክታሉ።ዛሬ ላይ በአለም ላይ ቀሩ ከሚባሉት ጥቂት ሶሻሊስት ሀገራት አንዷ የሆነችዉ ኪዩባ በቀጣይም ይህንን ስረዓት የማስቀጠል ፍላጎት እንዳላት የአሁኑ ህገ መንግስታዊ ማሻሻያ አመላክቷል።በእሁድ እለቱ ምርጫ 7 ነጥብ 8 ሚሊዮን ዜጎች የተሳተፉ ሲሆን ከዚህ ዉስጥም 6 ነጥብ 8 ሚሊዮን ያክሉ አዲሱን ህገ መንግስት በመደገፍ ድማፃቸዉን ሰጥተዋል።አዲሱ ህገ መንግስት ለግል ቢዝነስ እንቅስቃሴዎችና ለህብረት ስራ ማህበራት መደራጀት እዉቅና የሚሰጥ ሲሆን፣ አዲስ የጠቅላይ ሚኒስትርነት የስራ ኃላፊነት እንዲኖርም ያደርጋል ነዉ የተባለዉ።ከዛም ባለፈ አዲሱ ህገ መንግስት ፕሬዝዳንታዊ የስልጣን ዘመን ላይም ገደብ የሚጥል ስለመሆኑ ተመላክቷል።   በሰሞንኛዉ የህዝብ ምርጫ ከፍተኛ ድጋፍ ለማግኘት ያለሙት የሀገሪቱ ፕሬዝዳንት ሚጉዌል ዲያዝ ካናልም፣ ሰሞኑን ከፍተኛ ቅስቀሳ ሲያደርጉ እንደቆዩ ተገልጿል፡፡ (ምንጭ፡-አልጀዚራ)